b'\n_START_ARTICLE_\nFriedrich von der Ropp\n_START_PARAGRAPH_\nBaronas Frydrichas Teodoras Luisas Silvestras fon der Ropas (vok. Friedrich Theodor Louis Sylvester Baron von der Ropp; 1879\xc2\xa0m. spalio 9 d. Daud\xc5\xbegiri\xc5\xb3 dvaras, Kauno gubernija, Rusijos imperija\xc2\xa0\xe2\x80\x93 1964\xc2\xa0m. vasario 21 d. Bad Godesberge, VFR)\xc2\xa0\xe2\x80\x93 i\xc5\xa1 Baltijos vokie\xc4\x8di\xc5\xb3 kil\xc4\x99s Lietuvos dvarininkas. Kaln\xc5\xb3 in\xc5\xbeinierius, visuomenininkas ir religini\xc5\xb3 knyg\xc5\xb3 autorius.\n_START_SECTION_\nBiografija\n_START_PARAGRAPH_\nGim\xc4\x97 Rusijos imperijos karininko Vilhelmo barono fon der Ropo ir i\xc5\xa1 Piet\xc5\xb3 Rusijos totori\xc5\xb3 kilusios Lidijos Gurjevos (vok. Lydia von Gurieff) \xc5\xa1eimoje. Brolis Silvestras Vilhelmas Gotardas fon der Ropas (angl. William de Ropp) jaunyst\xc4\x97je emigravo \xc4\xaf Anglij\xc4\x85 ir Antrojo pasaulinio karo metu pasi\xc5\xbeym\xc4\x97jo kaip brit\xc5\xb3 pasiuntinys nacistin\xc4\x97je Vokietijoje. T\xc4\x97vai be Daud\xc5\xbegiri\xc5\xb3 vald\xc4\x97 ir \xc4\x84\xc5\xbeuolpam\xc5\xab\xc5\xa1\xc4\x99._NEWLINE_Frydrichas fon der Ropas mok\xc4\x97si Drezdene, studijavo Fr\xd0\xb5ibergo Kalnakasybos akademijoje (vok. Bergakademie Freiberg). 1903 m. \xc4\xafgijo diplomuoto in\xc5\xbeinieriaus diplom\xc4\x85 ir darbavosi kalnakasybos \xc5\xa1achtuose \xc4\xafvairiuose pasaulio \xc5\xa1alyse. Bene ilgiausiai u\xc5\xbetruko Belgijos Konge (1911\xe2\x80\x931913 m.). 1914 m. ved\xc4\x97 El\xc5\xbebiet\xc4\x85 \xc5\xa0tol\xc4\x99 (vok. Elisabeth Stolle), kartu su \xc5\xbemona gr\xc4\xaf\xc5\xbeo \xc4\xaf Lietuv\xc4\x85 ir vald\xc4\x97 Daud\xc5\xbegiri\xc5\xb3 dvar\xc4\x85. Pirmojo pasaulinio karo metu kaizerin\xc4\x97s Vokietijos vyriausyb\xc4\x97s pasi\xc5\xb3stas dukart lank\xc4\x97si Did\xc5\xbeiojoje Britanijoje. Apie 1919 m. i\xc5\xa1vyko gyventi \xc4\xaf Vakar\xc5\xb3 Europ\xc4\x85, Pary\xc5\xbeiuje veik\xc4\x97 kaip Baltijos landesvero atstovas. Sekretoriavo Rusijos imperijos ne rus\xc5\xb3 taut\xc5\xb3 lygoje (pranc. Ligue de nationalit\xc3\xa9s allog\xc3\xa8nes de Russie; \xc5\xa1i\xc4\x85 organizacij\xc4\x85 1916 m. Lozanoje \xc4\xafk\xc5\xabr\xc4\x97 Baltijos vokie\xc4\x8di\xc5\xb3 baronai Frydrichas fon der Ropas, Bernhardas fon Uexkuell ir Juozas Gabrys-Par\xc5\xa1aitis). _NEWLINE_1917 m. spalio m\xc4\x97n. Fr. fon der Ropas Berlyne \xc4\xafsteig\xc4\x97 laikra\xc5\xa1t\xc4\xaf \xe2\x80\x9eDas Neue Litauen\xe2\x80\x9c. Laikra\xc5\xa1tis buvo Vokie\xc4\x8di\xc5\xb3\xe2\x80\x93lietuvi\xc5\xb3 draugijos (vok. Deutsch\xe2\x80\x93Litauischen Gesellschaft) organas ir propagavo savaranki\xc5\xa1kos, bet nuo Berlyno priklausomos Lietuvos valstyb\xc4\x97s suk\xc5\xabrim\xc4\x85. \xc5\xa0ios id\xc4\x97jos buvo atsvara Vokie\xc4\x8di\xc5\xb3\xe2\x80\x93balt\xc5\xb3 draugijos (vok. Deutsch-Baltische Gesellschaft) skleid\xc5\xbeiamiems planams lietuvi\xc5\xb3 \xc5\xbeemes  kolonizuoti. Leidinys \xe2\x80\x9eDas Neue Litauen\xe2\x80\x9c d\xc4\x97l jame paskelbto \xc5\xbeurnalist\xc4\x97s J. Chodakauskait\xc4\x97s (T\xc5\xabbelien\xc4\x97s) straipsnio apie vokie\xc4\x8di\xc5\xb3 okupacin\xc4\x97s vald\xc5\xbeios piktadarybes Lietuvoje netrukus buvo u\xc5\xbedarytas. 1918 m. rugpj\xc5\xabtyje Fr. fon der Ropas Berlyne \xc4\xafsteig\xc4\x97 Lietuvos \xc5\xbeemvald\xc5\xbei\xc5\xb3 s\xc4\x85jung\xc4\x85 (vok. Verband der Landbesitzer Litauens), bet ji nebuvo populiari ir netrukus u\xc5\xbesidar\xc4\x97.  _NEWLINE_V\xc4\x97liau Fr. fon der Ropas kur\xc4\xaf laik\xc4\x85 gyveno Anglijoje, o nuo 1922 m. galutinai apsistojo Vokietijoje ir atsid\xc4\x97jo Evangelijos ties\xc5\xb3 skleidimu. Para\xc5\xa1\xc4\x97 keliolika religini\xc5\xb3 knyg\xc5\xb3 ir memuarus (\xe2\x80\x9eZwischen gestern u. morgen, Erfahrungen u. Erkenntnisse\xe2\x80\x9c).'